ხლაკუნასებრნი
ხლაკუნასებრნი (ლათ. Cobitidae) — თევზების ოჯახი კობრისნაირთა რიგისა. აქვთ წაგრძელებული, წვრილი ქერცლით დაფარული ან შიშველი (ტიბეტური გოჭალა – ლათ. Nemachilus stoliczkai) სხეული. მათთვის დამახასიათებელია დამატებითი სუნთქვა (ნაწლავით). ხლაკუნასებრთა ოჯახი მოიცავს 30 გვარის 150-მდე სახეობას, რომლებიც გავრცელებულია ევროპის, აზიისა და აფრიკის კონტინენტურ წყლებში. საქართველოს მტკნარ წყლებში ბინადრობს ორი გვარის (გოჭალა და გველანა) 4 სახეობა. ესენია: ანგორული გოჭალა (ლათ. Nemachilus angorae) მტკვრის გოჭალა (ლათ. Nemachilus brandti) ამიერკავკასიური გველანა (ლათ. Cobitis taenia) წინააზიური გველანა (ლათ. Cobitis aurata) უმრავლესობა წყალსატევის ფსკერზე ცხოვრობს. მცირე ზომის გამო (სიგრძე 8-10 სმ, მასა 4-5 გ) სარეწაო მნიშვნელობა არ აქვს.